*NOTĂ INFORMATIVĂ*

*la proiectul hotărârii Guvernului ,,Cu privire la modificarea și completarea unor hotărâri de Guvern”*

1. **Condiţiile ce au impus elaborarea proiectului şi finalităţile urmărite**

Proiectul hotărârii Guvernului ,,Cu privire la modificarea și completarea unor hotărâri de Guvern”, este elaborat de către Ministerul Afacerilor Interne în contextul procesului amplu de reformare a Ministerului Afacerilor Interne şi a structurilor subordonate şi desconcentrate ale acestuia, care urmăreşte scopul constituirii unui sistem de ordine şi securitate publică integrat, interoperabil şi compatibil, capabil să asigure servicii publice de calitate pentru protecţia persoanei, siguranţa societăţii şi statului, precum şi creşterea nivelului de încredere a populaţiei în organele de drept.

1. **Necesitatea elaborării proiectului**

În contextul Strategiei de reformare a Trupelor de Carabinieri pentru anii 2017-2020, aprobată prin Hotărârea Guvernului nr. 357 din 31.05.2017 este prevăzută profesionalizarea personalului, orientarea de resurse către pregătirea poliţienească a efectivelor, astfel încît să se asigure noua abordare a misiunilor şi schimbarea de atitudine în relaţiile cu populaţia.

Astfel, obiectivul 2.1. al Planului de acţiuni privind implementarea Strategiei de reformare a Trupelor de Carabinieri prevede „Profesionalizarea efectivului de militari în termen ai Trupelor de Carabinieri în vederea întăririi capabilităţilor de asigurare a protecţiei cetăţeanului, ordinii şi securităţii publice”. Un element principal al reformării Trupelor de Carabinieri îl reprezintă înlocuirea progresivă în perioada anilor 2018 – 2020 a militarilor în termen cu personal profesionalizat (2018 – 28 %, 2019 – 36 %; 2020 – 36 %). Obiectivul dat urmăreşte ca, la finele anului 2020, ponderea militarilor angajaţi pe bază de contract să ajungă treptat la 100%.

Astfel, **în anul 2018**, numărul de militari în termen se va reduce **cu 28 %** (322 militari în termen), procentajul în cauză fiind compensat cu **100** de funcţii profesionalizate prin contract, acestea fiind repartizate în unitatea militară 1003 a Departamentului trupelor de carabinieri.

1. **Principalele prevederi ale proiectului şi evidenţierea elementelor noi**

Prin proiectul hotărârii Guvernului se propune modificarea efectivului-limită al Ministerului Afacerilor Interne, al autorităţilor administrative şi instituţiilor din subordinea acestuia, prin majorarea cifrei totale cu 100 de unități din contul celor 332 militari în termen profesionalizați. În acest sens se propun următoarele modificări la:

1. Hotărîrea Guvernului nr.778 din 27 noiembrie 2009 „Cu privire la aprobarea Regulamentului privind organizarea şi funcţionarea Ministerului Afacerilor Interne, structurii şi efectivului-limită ale aparatului central al acestuia” prin substituirea cifrei „17759” cu cifra ,,17859”;
2. Hotărârea Guvernului nr. 693 din 30 august 2017 ,,Cu privire la organizarea și funcționarea Ministerului Afacerilor Interne” prin substituirea cifrei ,,17759” cu cifra ,,17859”.
3. **Impactul implementării proiectului**

Adoptarea proiectului hotărîrii de Guvern va contribui la constituirea unei structuri profesioniste moderne, cu statut militar, capabilă să realizeze un serviciu public de calitate în beneficiul comunităţii și să asigure nivelul înalt de siguranţă individuală şi colectivă la cele mai înalte standarde europene şi internaţionale, în situaţii de normalitate, situaţii specifice şi situaţii de criză de ordine publică.

1. **Fundamentarea economico-financiară**

Implementarea proiectului Hotărîrii de Guvern nu necesită cheltuieli financiare suplimentare, întreţinerea celor 100 unități este prevăzută în Legea bugetului de stat pentru anul 2018 nr. 289 din 15.12.2017, din contul alocaţiilor interne, prin redirecţionarea costurilor de întreţinere a militarilor în termen spre întreţinerea militarilor prin contract.

1. **Respectarea transparenţei în procesul decizional**

În scopul respectării prevederilor Legii nr.239 din 13 noiembrie 2008 privind transparenţa în procesul decizional, proiectul Hotărîrii de Guvern a fost plasat pe pagina web oficială a Ministerului Afacerilor Interne [www.mai.gov.md](http://www.mai.gov.md), în directoriul *Transparenţa decizională,* compartimentul *Consultări publice.*

**Secretar de stat Mihail BEREGOI**